## Uredba o dražbama (javnim nadmetanjima) određenih drvnih proizvoda

### NN 7/1999 (22.1.1999.), Uredba o dražbama (javnim nadmetanjima) određenih drvnih proizvoda

# VLADA REPUBLIKE HRVATSKE

Na temelju članka 15. Zakona o trgovini ("Narodne novine", broj 11/96
i 101/98), Vlada Republike Hrvatske je na sjednici održanoj 21. siječnja
1999. godine, donijela

## **UREDBU**

## **O DRAŽBAMA (JAVNIM NADMETANJIMA) ODREĐENIH DRVNIH PROIZVODA**

Članak 1.

Ova Uredba uređuje prodaju određenih drvnih proizvoda na temelju javne
objave na određenom mjestu i u određeno vrijeme putem dražbe (javnog nadmetanja),
u daljnjem tekstu: nadmetanje.

Članak 2.

Odredbe članka 1. ove Uredbe odnose se na: ogrjevno drvo i neobrađeno
drvo s korom ili bez kore ili okresano ili grubo obrađeno (učetvoreno)
iz tarifnih brojeva 44.01 i 44.03 Carinske tarife.

Nadmetanje za prodaju drvnih proizvoda iz stavka prvog ovoga članka
za domaće tržište i za izvoz može se provoditi zajedno ili odvojeno.

Na nadmetanju mogu sudjelovati domaće i strane pravne i fizičke osobe
ili njihovi zastupnici.

Odredbe članka 1. ove Uredbe ne odnose se na prodaju drvnih proizvoda
iz šuma u vlasništvu fizičkih osoba, kada se radi o prodaji za domaće tržište.

Članak 3.

Godišnjim planom prodaje Javnog poduzeća "Hrvatske šume" utvrđuje se
količina drvnih proizvoda u vlasništvu Republike Hrvatske na koju se ne
odnosi obveza prodaje putem nadmetanja iz članka 1. ove Uredbe.

Članak 4.

POSTUPAK NADMETANJA

NATJEČAJ

Vlasnici drvnih proizvoda iz stavka prvog članka 2. ove Uredbe obvezni
su objaviti nadmetanje u dnevnom tisku ili u "Narodnim novinama".

Objava iz stavka prvog ovoga članka sadržava sljedeće podatke:

1. naziv vlasnika robe,

2. vrstu i naziv proizvoda,

3. kakvoću i opis proizvoda,

4. količinu proizvoda,

5. iskličnu cijenu proizvoda po jedinici, bez poreza na dodanu vrijednost,

6. mjesto prodaje - paritet (franko granica Hrvatske, franko pomoćno
stovarište, utovareno u kamion, bok broda i dr.),

7. mjesto i vrijeme pregleda drvnih proizvoda,

8. rok za podnošenje ponuda,

9. mjesto, datum i sat otvaranja ponuda,

10. utvrđivanje mogućnosti sudjelovanja kod otvaranja ponuda,

11. instrumente osiguranja plaćanja,

12. rok za prikupljanje ponuda je najmanje 7 dana prije nadmetanja,

13. rok za obavještavanje ponuđača o najpovoljnijoj ponudi,

14. kriterije za izbor najpovoljnije ponude,

15. rok za rješavanje prigovora,

16. naznaku da li se radi o nadmetanju za domaće tržište ili izvoz,

17. mjesto gdje će se izvršiti nadmetanje.

Dokumentaciju za prodaju drvnih proizvoda nadmetanjem čini popis drvnih
proizvoda razvrstanih po vrstama, kakvoći i izračunu vrijednosti proizvoda
za početnu cijenu. Početnu cijenu čini važeća cijena proizvoda po cjeniku
Javnog poduzeća "Hrvatske šume" uvećana za troškove do mjesta prodaje.

Kakvoća drvnih proizvoda utvrđuje se temeljem važećih normi.

Dokumentacija je ovisna o tome da li se nadmetanje obavlja za prodaju
drvnih proizvoda "na panju" ili se prodaju obrađeni i uskladišteni proizvodi.

Članak 5.

PONUDA

Ponuda sadrži:

1. naziv i adresu ponuđača;

2. ponuđenu cijenu, rok i uvjete plaćanja;

3. rješenje o upisu u sudski, odnosno obrtni registar, preslik osobne
iskaznice za fizičke osobe ili dokaz o zastupstvu;

4. ponudu u cijelosti za drvne proizvode izložene nadmetanju;

5. izjavu o davanju instrumenata osiguranja plaćanja;

6. jamčevinu (u iznosu od 10% isklične vrijednosti proizvoda, za koju
se ponuda podnosi);

7. obavijest o zemlji izvoza, ukoliko se radi o namjeravanom izvozu,
valuti u kojoj će se naplatiti drvni proizvod u izvozu i naznaku zemlje
izvoza.

Ponude se dostavljaju u zapečaćenim omotnicama na adresu vlasnika drvnih
proizvoda, odnosno povjerenstvu na dan otvaranja ponuda s napomenom "za
nadmetanje".

Članak 6.

PROVEDBA NADMETANJA

Provedbu nadmetanja drvnih proizvoda iz članka 2. ove Uredbe provodi
povjerenstvo koje imenuje ministar gospodarstva i ministar poljoprivrede
i šumarstva.

Povjerenstvo provodi nadmetanje javnim čitanjem dostavljenih pismenih
ponuda u određeno vrijeme i na određenom mjestu.

Na otvaranju pismenih ponuda mogu sudjelovati zainteresirani ponuđači,
koji imaju pravo prigovora na provedbu nadmetanja.

Odabir najpovoljnije ponude obavlja povjerenstvo.

Kod ponuđenih jednakih uvjeta otkupa drvnih proizvoda povjerenstvo će
odlučiti da li postoje određene prednosti kod pojedinih sudionika nadmetanja
ili će dopustiti dopunsko usmeno nadmetanje za tako ponuđeni otkup proizvoda.

Prednost pri odabiru najpovoljnije ponude ima ponuditelj s najvišom
ponuđenom cijenom, bonitetom i uvjetima plaćanja.

O odabiru najpovoljnije ponude sudionici nadmetanja bit će obaviješteni
u roku od tri dana od dana odabira.

Prigovor na odabir podnosi se povjerenstvu u roku od tri dana od primitka
obavijesti o odabiru.

Sudionicima nadmetanja koji odustanu od kupovine drvnih proizvoda za
koje su se nadmetali naplatit će se jamčevina iz točke 6. članka 5. ove
Uredbe.

Povjerenstvo koje provodi nadmetanje izdaje sudionicima nadmetanja,
koji su ostvarili pravo otkupa "Obavijest o provedenom javnom nadmetanju"
za drvne proizvode namijenjene izvozu, a kupcima za drvne proizvode namijenjene
domaćem tržištu zapisnik o provedenom nadmetanju.

Izvoz proizvoda iz stavka prvog članka 2. ove Uredbe obavlja se uz predočenje
dokaza o kupnji drvnih proizvoda putem nadmetanja.

Članak 7.

Ova Uredba stupa na snagu četvrtog dana od dana objave u "Narodnim novinama".

Klasa: 330-01/99-01/01
Urbroj: 5030116-99-1
Zagreb, 21. siječnja 1999.

Predsjednik
**mr. Zlatko Mateša,** v. r.

Uredba, NN 7/1999-86